Diari Oficial de la Generalitat Valenciana


Sumari del DOGV 8157, del 26-10-2017 (2017/9554)

DECRET LLEI 5/2017, de 20 d'octubre, del Consell, pel qual s'estableix el règim jurídic de cooperació entre la Generalitat i les administracions locals de la Comunitat Valenciana per a la construcció, l'ampliació, l'adequació, la reforma i l'equipament de centres públics docents de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2017/10/20/5**

### Versions

 01/01/2024 - Actualitat  01/01/2023 - 31/12/2023  06/07/2022 - 31/12/2022  23/04/2022 - 05/07/2022  01/01/2022 - 22/04/2022  01/01/2021 - 31/12/2021  01/01/2020 - 31/12/2020  Text inicial: 27/10/2017 - 31/12/2019 

### Dades del document

Número de DOGV
:   8157

Data del DOGV
:   26-10-2017

Secció del DOGV
:   I. DISPOSICIONS GENERALS

Número del document
:   2017/9554


Data del document
:   20-10-2017

Organisme emissor
:   Conselleria d'Educació, Investigació, Cultura i Esport

Tipus de document
:   Decret llei

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 01.01.2024 -**

**Decret llei 5/2017, de 20 d'octubre, del Consell, pel qual s'estableix el règim jurídic de cooperació entre la Generalitat i les administracions locals de la Comunitat Valenciana per a la construcció, l'ampliació, l'adequació, la reforma i l'equipament de centres públics docents de la Generalitat.**

 

[**(DOGV núm. 8157 de 26.10.2017)**](http://www.dogv.gva.es/datos/2017/10/26/pdf/2017_9554.pdf)

 

 

PREÀMBUL

 

I

 

La Constitució Espanyola considera, en l’article 27, l’educació com un dret fonamental de tots els espanyols i encomana als poders públics que promoguen les condicions per a l’efectiu gaudi d’aquesta.

El dret a l’educació dels ciutadans i ciutadanes, previst en l’article 27 de la Constitució, així com el dret a la protecció de la infància i l’adolescència, implica el deure i el dret a l’escolarització en centres docents amb una infraestructura adequada i de qualitat.

D’acord amb allò que s’ha exposat, l’article 15 de la Llei orgànica 8/1980, de 22 de setembre, de finançament de les comunitats autònomes, atribueix a l’educació la condició de servei públic fonamental, amb vista a garantir la seua prestació en tot el territori.

 

II

 

L’efectiva satisfacció d’aquest dret, que es materialitza necessàriament mitjançant la dotació d’unes infraestructures educatives de qualitat i d’acord amb la garantia constitucional del dret, determina que actuacions com l’eliminació dels barracons, la construcció de nous centres, l’ampliació, adequació d’aquells altres que tenen saturades i sobreutilitzades les seues instal·lacions, i la rehabilitació de les instal·lacions obsoletes es constituïsquen en un objectiu prioritari i obligat de l’administració educativa responsable.

El Decret 103/2015, de 7 de juliol, del Consell, estableix l’estructura orgànica bàsica de la Presidència i de les conselleries de la Generalitat, i assenyala en l’article 22 que correspon a la Conselleria d’Educació, Investigació, Cultura i Esport l’exercici de les competències en matèria d’educació, investigació, formació professional reglada, universitats i ciència, promoció i patrimoni cultural, política lingüística i esport.

La Conselleria d’Educació, Investigació, Cultura i Esport, en virtut del Decret 155/2015, de 18 de setembre, modificat pel Decret 73/2016, de 10 de juny, pel qual s’aprova el seu reglament orgànic i funcional, té atribuïdes, entre altres, la competència sobre la construcció dels centres docents públics.

En aquest marc, la Generalitat ha incrementat de manera rellevant la dotació que, per a inversions en infraestructures educatives, reflecteixen anualment els seus pressupostos. Concretament ha passat de destinar 57,3 milions d’euros en el pressupost inicial de 2015 a dotar amb 133,4 milions d’euros el corresponent capítol pressupostari per a l’exercici 2017. Política d’inversions que s’articula entorn de l’eix d’actuació prioritari següent: d’una banda mitjançant l’impuls de la construcció de nous centres docents públics i, d’una altra, amb la millora dels existents, amb intervencions de caràcter integral, a través de rehabilitacions, ampliacions i millores de tot tipus en centres, de totes les etapes educatives.

Conseqüència d’aquesta ferma voluntat d’adequació de les infraestructures públiques educatives a les necessitats i demandes dels ciutadans, la Generalitat va fer públic, al gener de 2016, el mapa d’infraestructures escolars, on es detallaven les actuacions prioritàries de construcció de nous centres, d’ampliació i adequació d’uns altres, amb la doble finalitat de disposar d’una oferta adequada de llocs escolars, i d’eliminar els barracons existents.

 

III

 

És en aquest context d’impuls en la garantia de la prestació del servei públic fonamental d’educació on es posa de manifest la necessitat d’establir vies de cooperació entre les diferents administracions públiques territorials implicades, que permeten sumar els esforços de l’Administració de la Generalitat i d’aquelles administracions locals que així ho manifesten. Cooperació entre administracions que s’ha considerat adequat instrumentar a través de la figura de la delegació de competències.

L’article 8 de la Llei orgànica 2/2006, de 3 de maig, d’educació, estableix que les administracions educatives i les corporacions locals coordinaran les seues actuacions per a aconseguir una major eficàcia dels recursos destinats a l’educació i contribuir a les finalitats establides en aquesta llei.

Així mateix, la disposició addicional quinze de l’esmentada llei orgànica determina que les administracions educatives podran establir procediments i instruments per a afavorir i estimular la gestió conjunta amb les administracions locals i la col·laboració entre centres educatius i administracions públiques.

És a més una reivindicació del municipalisme valencià poder participar en la construcció de centres educatius i infraestructures de la Generalitat que demanen els veïns i veïnes, especialment respecte d’aquells sobre els que tenen atribuïda, per llei, la responsabilitat de mantindre, una vegada construïts.

 

IV

 

La Llei 7/1985, de 2 d’abril, reguladora de les bases del règim local, en l’article 7, determina que les comunitats autònomes podran delegar en les entitats locals l’exercici de les seues competències. Així mateix, l’article 27 de l’esmentada llei estableix el règim jurídic bàsic d’aquesta delegació. En aquest sentit, no hi ha dubte que la figura reuneix les característiques necessàries per a assegurar, respectant l’autonomia local, el compliment dels objectius de la Generalitat en matèria d’infraestructures educatives, mitjançant el recurs als mitjans tècnics, humans i materials dels ajuntaments de nostra Comunitat.

La Llei 40/2015, d’1 d’octubre, de règim jurídic del sector públic, en l’article 47, possibilita la subscripció de convenis entre administracions públiques, i en l’article 48 determina que quan el conveni tinga per objecte la delegació de competències en una entitat local, haurà de complir el que disposa la Llei 7/1985, de 2 d’abril, reguladora de les bases del règim local.

D’acord amb el que preveu l’article 27.6 de l’esmentada Llei 7/1985, de 2 d’abril, la delegació de competències haurà d’anar acompanyada del corresponent finançament, i per a això serà necessari establir els mecanismes de suficiència i garantia financera, així com reflectir en els corresponents pressupostos de la Generalitat, en qualitat d’administració delegant, la dotació pressupostària adequada i suficient durant tots i cadascun dels exercicis en què s’execute el pla.

 

V

 

Vistos, d’una banda, la voluntat de col·laboració entre les administracions local i autonòmica, l’objectiu comú de millora de les infraestructures educatives, la possibilitat d’assumpció mitjançant delegació pels ajuntaments de les competències necessàries per a l’execució de les inversions necessàries en matèria d’infraestructures educatives, així com l’interés de salvaguardar el dret dels menors a l’educació, mitjançant la creació d’una oferta educativa en la xarxa de centres públics que compte amb la infraestructura necessària, es necessita l’aprovació d’aquesta norma, amb la finalitat d’impulsar de manera rellevant la realització de les inversions recollides en el mapa d’infraestructures educatives.

 

VI

 

El decret llei és un instrument adequat per a ordenar aquesta cooperació, d’acord amb el que es disposa en l’article 44.2, en relació amb els articles 49.3, 52 i 79 de la Llei orgànica 5/1982, d’1 de juliol, per la qual es va aprovar l’Estatut d’Autonomia de la Comunitat Valenciana.

Pel que fa al contingut concret de l’articulat, cal destacar que aquest està condicionat per dues circumstàncies; en primer lloc, pel fet que el règim general de la delegació de competències està regulat, per a les administracions locals i amb el caràcter de bàsic, per l’esmentada Llei 7/1985, i, en segon lloc, perquè serà en l’acte administratiu concret en el qual es materialitze cadascuna de les delegacions on ha de quedar establida la concreta regulació i condicions d’aquestes.

En el primer dels títols del decret llei, es defineix l’objecte, els subjectes receptors de la delegació, les actuacions susceptibles de delegació, les principals característiques d’aquesta, i el seu règim econòmic. I de l’esmentat títol cal destacar:

a) Que són els municipis els principals subjectes susceptibles d’acollir-se al règim de delegació, que aquesta s’estén a tot el conjunt d’actuacions necessàries per a assegurar la dotació suficient i adequada d’infraestructures educatives en la nostra comunitat, incloent-hi a aquest efecte tant la construcció com l’equipament dels centres.

b) Que és la Generalitat, en qualitat de titular de la competència en la matèria, l’administració responsable de fixar les condicions bàsiques de la delegació, tant pel que fa a l’actuació concreta que s’ha d’emprendre com de les condicions de la seua realització, sense perjudici del caràcter voluntari de l’acceptació per a l’ajuntament.

c) Que d’acord amb el que s’ha dit en l’apartat anterior, és la Generalitat l’administració responsable del finançament de la delegació.

d) Que la delegació s’instrumentarà mitjançant resolució de la persona titular de la conselleria competent per raó de la matèria, i només excepcionalment i justificadament mitjançant conveni.

Quant al segon i últim dels títols, té un caràcter bàsicament procedimental, i en aquest sentit en aquest es regula, fonamentalment, el contingut i abast tant de la sol·licitud com de la mateixa delegació.

Finalment, respecte a la urgència i necessitat que justifica el recurs al decret llei per a articular el règim jurídic de la cooperació entre la Generalitat i els ajuntaments de la Comunitat Valenciana, aquesta està en connexió directa amb les circumstàncies que concorren en l’estat actual de les infraestructures educatives de la nostra comunitat; d’una banda, la necessitat d’agilitar l’execució en el menor termini possible, d’una altra, el compromís del Consell per la seua dotació i impuls, i finalment, la insuficiència dels mitjans tècnics i humans disponibles, a curt i mitjà termini, per l’Administració de la Generalitat, situació que impedeix assegurar el desenvolupament i actualització de les esmentades infraestructures en les condicions que exigeix la prestació d’un servei públic fonamental com és el del dret a l’educació.

En aquest context es considera fonamental, i en aquest sentit urgent i necessari, que abans de l’1 de gener de 2018 totes les administracions implicades coneguen les característiques i condicions del pla, amb la finalitat que incorporen als seus pressupostos les dotacions necessàries, adequades i suficients, que els permeten disposar, des de l’inici del pròxim exercici, dels mitjans tècnics, materials i personals, necessaris per a assegurar una eficient i eficaç posada en marxa i implantació del pla de cooperació regulat en aquest decret llei.

En virtut d’això, en ús de l’autorització concedida en l’article 44.4 de l’Estatut d’Autonomia de la Comunitat Valenciana, a proposta del conseller d’Educació, Investigació, Cultura i Esport i prèvia deliberació del Consell, en la reunió de 20 d’octubre de 2017,

 

 

DECRETE

 

TÍTOL I  
 Objecte i règim econòmic pressupostari

 

**Article 1. Objecte**

1. L’objecte d’aquest decret llei és establir el règim jurídic que articule la cooperació entre les administracions locals de la Comunitat Valenciana i la Generalitat per a la construcció, ampliació, adequació, reforma i si escau equipament, de centres docents públics.

2. Aquesta cooperació es materialitzarà, principalment, a través de la delegació, per part de la Generalitat, de l’exercici de les seues competències en matèria de construcció, ampliació, adequació, reforma i, si escau, equipament de centres públics docents de la Generalitat.

 

**Article 2. Subjectes receptors de delegació**

Les delegacions es realitzaren a favor dels municipis en el territori dels quals s’executarà l’actuació.

No obstant això, en funció de la grandària del municipi, de les circumstàncies economicofinanceres d’aquests i de la complexitat de l’actuació que s’ha d’emprendre, aquesta delegació podrà realitzar-se a favor de qualsevol entitat que tinga reconeguda la naturalesa de local o supramunicipal, amb capacitat per a exercir les competències en el corresponent àmbit territorial.

 

**Article 3. Actuacions susceptibles de delegació******[1]****

1. Atenent les circumstàncies concurrents, podran delegar-se tots els tràmits previs, les actuacions tècniques i els actes administratius relatius a viabilitat de parcel·les, direccions facultatives i assistències tècniques, redacció de projectes, supervisió i aprovació d’aquests, serveis auxiliars necessaris per a l’execució de l’obra, i a conseqüència d’aquesta, construcció de nous centres docents, així com obres d’ampliació, reforma, millora i substitució; seguiment de les inversions i recepció d’aquestes i equipaments dels centres educatius.

2. Serà condició necessària que aquestes actuacions estiguen prèviament contingudes en les successives programacions d’obres, així com en el mapa d’infraestructures escolars de la conselleria competent per raó de la matèria. No obstant això, podran autoritzar-se actuacions no previstes, sempre que la conselleria esmentada ho estime oportú en aplicació de criteris objectius vinculats a les necessitats d’escolarització, eliminació d’instal·lacions provisionals o a programes específics.

A aquest efecte, la conselleria competent en matèria d’educació publicarà en la seua pàgina web informació suficient sobre les actuacions que tinga en execució conseqüència del que preveu aquest decret llei.

3. En tot cas, les administracions locals en l’execució i el desenvolupament de la delegació hauran de subjectar-se al que preveu la normativa de contractes del sector públic. També hauran de subjectar-se a les instruccions i les indicacions que, si és el cas, dicte la conselleria competent en matèria d’educació. En particular, es podrà establir l’aplicació obligatòria per a les entitats locals de plecs o contractes tipus o de condicions d’incorporació necessària en les licitacions.

 

**Article 4. Característiques de la delegació******[2]****

1. Amb caràcter general, la delegació es formalitzarà mitjançant una resolució de la persona titular de la conselleria amb competències en matèria d’educació.

Excepcionalment podrà formalitzar-se mitjançant un conveni, en funció de la complexitat de l’actuació a desenvolupar, la situació economicofinancera de l’entitat local, que estiguera implicada en la seua execució una entitat local diferent del mateix municipi on es desenvoluparà l’activitat o per qualsevol altra consideració determinada per la planificació educativa de la Generalitat.

2. La delegació haurà de determinar l’abast, el contingut, les condicions, la duració i el control d’eficiència que es reserva la Generalitat.

3. La delegació anirà acompanyada de la memòria econòmica corresponent.

4. La Generalitat podrà sol·licitar l’assistència de les diputacions per a la coordinació i el seguiment de les delegacions.

5. La Generalitat podrà recaptar en qualsevol moment informació sobre la gestió municipal de la competència delegada, així com enviar personal comissionat i formular els requeriments pertinents per a esmenar les deficiències observades.

6. La delegació exigirà en tot cas l’acceptació prèvia pel municipi interessat.

7. En tot cas les delegacions hauran d’ajustar-se al que preveu la normativa bàsica en la matèria.

8. La delegació podrà ser revocada per raons d’interés públic per una resolució de la persona titular de la conselleria amb competències en matèria d’educació. En tot cas, podrà revocar-se la delegació quan després del termini d’un any a comptar del dia de la signatura de la resolució o el conveni en què s’haja acordat, l’entitat local no haja realitzat cap licitació, adjudicació o ordre d’execució per a la realització de les competències delegades. ****[3]****

 

**Article 5. Règim econòmic**

1. L’import estimat de les actuacions que s’ha de realitzar en el marc del present decret llei es fixa en 700 milions d’euros, durant el període 2018-2022.

2. A aquest efecte, els diferents projectes de llei de pressupostos que s’aproven durant la vigència de les delegacions regulades en aquest decret llei hauran de reflectir la dotació pressupostària suficient i adequada per a atendre els compromisos econòmics derivats d’aquestes.

3. Sense perjudici del que disposa l’article deu del present decret llei, el finançament de la delegació s’ajustarà al ritme d’execució de les actuacions delegades; no obstant això, quan la delegació es referisca a la realització d’obres, podrà acordar-se que el pagament del preu es realitze de manera total i d’una sola vegada després de finalitzades les obres o mitjançant qualsevol altre mecanisme d’acord a dret que per mitjà de conveni pacten les parts.

4. Excepcionalment, podrà acordar-se que l’entitat local anticipe el finançament. En tot cas, l’import màxim de delegacions que incloguen la bestreta de finançament no podrà superar el 20 % dels crèdits pressupostaris efectivament afectats al pla.

 

**Article 6. De la sostenibilitat de les actuacions**

1. El desenvolupament de les actuacions derivades d’aquest decret llei haurà d’ajustar-se als compromisos que en matèria d’estabilitat i sostenibilitat financera assumisca la Generalitat per a cadascun dels exercicis.

2. Amb la finalitat d’assegurar la sostenibilitat de les actuacions, a partir del segon any d’implantació del règim de cooperació previst en aquest decret llei, la conselleria competent en matèria d’educació haurà d’elevar, perquè l’aprove la comissió delegada d’Hisenda i Pressupostos, una memòria on es detallen tant les delegacions efectivament autoritzades, amb indicació del seu cost i estat d’execució, així com una previsió, degudament quantificada de les que té previst autoritzar durant l’exercici següent.

A aquest efecte, la primera de les memòries a què es refereix el paràgraf anterior haurà d’estar aprovada amb anterioritat al 30 de setembre de 2019.

La memòria anual a què es refereix el present article haurà de subjectar-se a informe preceptiu i vinculant de la conselleria competent en matèria d’hisenda, en el qual haurà de constar expressament la incidència de l’efectiva posada en marxa de les actuacions susceptibles de delegació en l’estabilitat i sostenibilitat del corresponent exercici.

3. A l’efecte del que preveu el present article, el Consell, mitjançant un acord exprés, podrà decidir, a proposta conjunta de les conselleries competents en matèria d’educació i hisenda, l’ampliació tant de la dotació econòmica com del període d’execució de les actuacions regulades en aquest decret llei.

 

 

TÍTOL II  
 Procediment de cooperació

 

CAPÍTOL ÚNIC  
 Normes generals

 

**Article 7. Sol·licitud d’adhesió al procediment******[4]****

1. Les administracions locals interessades a adherir-se al pla de cooperació previst en aquest decret llei, prèvia consulta al consell escolar municipal, si aquest està constituït, i al consell escolar de centre, presentaran en la conselleria amb competència en matèria d’educació la sol·licitud corresponent.

A aquest efecte, es farà pública en la pàgina web d’aquesta conselleria una vegada publicat aquest decret llei el corresponent model de sol·licitud.

La sol·licitud, en tot cas, haurà d’identificar l’actuació per a la qual es sol·licita la delegació, que podrà descriure’s en termes genèrics pendent de la definició concreta de les actuacions que resultarà en el moment de l’aprovació de la resolució de delegació o del conveni. La sol·licitud haurà de ser subscrita per l’òrgan competent, d’acord amb la seua normativa d’aplicació En el cas dels ajuntaments, la decisió de presentar aquesta sol·licitud s’adoptarà per un acord plenari.

2. La sol·licitud anirà acompanyada d’una memòria en la qual es detallarà:

a) Descripció tècnica de l’actuació per a la qual se sol·licita la delegació, identificant, si escau, tant la infraestructura educativa sobre la qual s’actua com el pla d’infraestructures educatives en el qual aquesta actuació està prevista.

b) Import màxim previst del cost de la intervenció, desglossant els imports destinats a obra o, si escau, redacció de projecte i direcció facultativa o altres assistències tècniques necessàries.

A l’efecte de la seua elaboració la conselleria amb competències en matèria educativa posarà a la disposició de l’administració sol·licitant, el programa de necessitats que corresponga a l’actuació que s’ha de realitzar, així com el preu del mòdul constructiu i els percentatges que s’han d’utilitzar per al càlcul del cost de les assistències tècniques, o qualsevol altra documentació, paràmetre econòmic o informació que assegure el correcte desplegament i execució de la delegació.

 

**Article 8. Autorització de les actuacions proposades******[5]****

Rebuda la sol·licitud, la conselleria amb competències en matèria d’educació comprovarà la procedència de l’actuació sol·licitada, atenent tant la planificació d’infraestructures educatives com el que disposa el present decret llei. Durant el procés de comprovació els tècnics d’aquesta conselleria procediran a la revisió de la memòria aportada, i si escau es podran requerir de l’entitat local les esmenes que consideren oportunes.

Els termes en què s’haja formulat la sol·licitud d’adhesió al pla no seran vinculants per a la delegació que finalment s’acorde a la vista del resultat del procés de comprovació i revisió de la memòria aportada, sempre que es compte amb l’acord de l’entitat local corresponent expressat en l’acte d’acceptació de la delegació, o amb la signatura del conveni.

En la resolució de delegació, o si escau en el conveni que se subscriga, es fixaran els termes i condicions de desplegament d’aquesta.

En aquells supòsits en què la delegació s’instrumente mitjançant una resolució, l’eficàcia d’aquesta quedarà demorada fins al moment en què l’administració local sol·licitant comunique a la conselleria competent en matèria d’educació l’acceptació, subscrita per l’òrgan competent, de la delegació.

 

**Article 8 bis. Modificació de la delegació******[6]****

1. Els termes en què es va adoptar la resolució de delegació podran ser modificats per una resolució de la conselleria amb competències en matèria d’educació amb l’acceptació de l’entitat local corresponent. Els òrgans competents per a acordar aquesta modificació seran els mateixos que van acordar la delegació inicial.

2. Les causes que podran motivar una modificació de la delegació seran les següents:

a) Necessitat de realitzar noves intervencions quan aquestes no tinguen cobertura dins de la delegació acordada per suposar actuacions diferents de les previstes en aquesta, o per resultar insuficient el finançament acordat per a la delegació. Aquesta causa de modificació només serà procedent quan concórrega i siguen aplicables en els contractes adjudicats amb la cobertura de la delegació algun dels supòsits que preveu l’article 205 de la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.

b) Necessitat de realitzar noves actuacions en el centre objecte de la delegació a conseqüència de directrius aprovades amb caràcter general per la conselleria amb competències en matèria d’educació, o de revisar o modificar les actuacions previstes inicialment per a adaptar-les als nous programes de necessitats que aprove aquesta conselleria per al centre objecte de la delegació.

c) Necessitat d’incrementar el finançament de la delegació quan el que s’haja acordat inicialment resulte insuficient per a dur a terme l’actuació delegada d’acord amb els preus de mercat aplicables segons el que s’estableix en l’article 102 de la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/ UE, de 26 de febrer de 2014. En aquest cas, serà requisit per a acordar la modificació que l’entitat local haja aprovat un projecte d’obra degudament actualitzat d’acord amb els mòduls vigents aprovats per al programa Edificant per la conselleria amb competències en matèria d’educació, o, en cas que aquest no siga aplicable, d’acord amb els preus de la base de dades de la construcció de la fundació Institut Valencià de l’Edificació (IVE).

3. El procediment per a acordar la modificació de la delegació serà el següent:

a) Sol·licitud de l’entitat local subscrita pel seu representant legal. Juntament amb la sol·licitud, s’haurà d’aportar un informe favorable de la intervenció municipal en què es faça referència a la causa concurrent que justifique la modificació, d’entre les que detalla aquest article. En el cas dels dos primers supòsits de l’apartat anterior, s’haurà d’aportar també una memòria valorada de les noves actuacions a realitzar i, en el tercer supòsit, un informe justificatiu de l’increment de despesa subscrit pels tècnics o el secretari de l’entitat local, així com un resum del projecte d’execució que continga la memòria descriptiva i el full resum del pressupost de les obres i els honoraris corresponents.

b) Proposta de la conselleria amb competències en matèria d’educació de resolució de modificació de la delegació.

c) Certificat d’existència de crèdit o document comptable que el substituïsca, i fiscalització prèvia de la Intervenció General de la Generalitat, en els casos en què resulte necessari un increment del finançament de la delegació.

d) Aprovació de la modificació de la delegació per acord del plenari de l’entitat local. e) Aprovació per part de la conselleria amb competències en matèria d’educació de l’addenda a la resolució de la delegació per la qual s’acorde la modificació de la delegació.

f) Disposició dels crèdits necessaris, en el cas que siga procedent.

 

**Article 9. Pressupost de les actuacions delegades******[7]****

1. El finançament que dona suport a la delegació de competències arribarà al pressupost total de l’actuació delegada i, en aquest sentit, constitueix un import global que comprén la totalitat de contractes que integren aquesta actuació, així com qualsevol despesa que les entitats locals hagen d’assumir per a l’execució de les competències delegades, amb les excepcions que recull aquest decret llei.

2. A aquest efecte, el pressupost podrà incloure el cost dels honoraris de redacció dels projectes, la direcció facultativa, els estudis i les assistències tècniques de qualsevol tipus, sempre que siguen necessàries per a l’actuació, així com el cost de l’execució de l’obra. També inclourà qualsevol tribut, així com qualsevol altre tipus de despesa, relacionat directament amb l’execució de l’actuació, dins del marc legal aplicable.

Les possibles indemnitzacions que l’entitat local haja de satisfer als contractistes a conseqüència de la resolució o la suspensió del contracte, d’acord amb el que s’estableix en la normativa de contractes del sector públic, tindran també cobertura en el finançament de la delegació, sempre que no responguen a una mala gestió o una actuació negligent per part de l’entitat local. També estarà cobert pel finançament qualsevol altre tipus de despesa o compensació a abonar a licitadors o contractistes que siga procedent d’acord amb el que s’estableix en la normativa de contractes del sector públic, sempre que aquestes s’hagen generat a conseqüència del compliment de requeriments, directrius o instruccions dictades per la conselleria amb competències en matèria educativa. Per a l’abonament d’aquestes despeses, l’entitat local haurà d’aportar la documentació justificativa que li requerisca la conselleria.

3. Els increments de despesa que es produïsquen durant l’execució dels diversos contractes que integren una actuació, quedaran coberts pel saldo del finançament global.

No obstant això, quan el saldo existent resulte insuficient, el finançament de la delegació s’entendrà incrementat amb l’import necessari per a atendre el pagament de les obligacions següents:

La revisió de preus que corresponga segons el que s’estableix en els plecs aplicables, així com la revisió excepcional de preus que estableix el Reial Decret llei 3/2022, d’1 de març.

Els excessos de mesurament que s’hagen produït durant l’execució de l’obra, d’acord amb el que disposa l’article 242.4 de la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.

Les possibles indemnitzacions o altres despeses que l’entitat local haja de satisfer d’acord amb el que disposa el punt anterior d’aquest article.

La disposició dels crèdits necessaris per a atendre els increments de finançament anteriors es realitzarà en el moment en què l’entitat local comunique la certificació, la liquidació o la documentació justificativa de la despesa, sense que resulte necessari més tràmit que la generació de les operacions comptables corresponents.

La resta de despeses que superen el finançament global de la delegació concedit inicialment, i que no estiguen incloses en el que disposa en aquest punt, hauran de ser assumides per les entitats locals, sense perjudici del que disposa l’article 8 bis d’aquest decret llei.

4. Una vegada finalitzada totalment l’actuació delegada, no podrà imputar-se cap despesa a aquesta.

No obstant això, el saldo existent respecte de la quantitat concedida inicialment podrà destinar-se a finançar una altra actuació, sempre que es duga a terme en el mateix centre escolar i que aquesta actuació redunde en més qualitat o funcionalitat d’aquest. Aquesta actuació complementària se sol·licitarà en un termini no superior a sis mesos des que finalitze totalment l’actuació inicialment delegada.

Aquestes actuacions les autoritzarà la conselleria competent en matèria d’educació, una vegada comprovada la procedència de l’actuació. En aquest cas, es realitzarà una resolució complementària de la resolució inicial de delegació de competències en què es farà constar únicament la identificació de l’actuació autoritzada i l’import assignat, sempre que es mantinguen per al seu desenvolupament les mateixes condicions previstes en la resolució de delegació.

Per a aquesta autorització, caldrà que l’entitat local presente una memòria tècnica descriptiva de l’actuació a realitzar en el centre escolar i l’import màxim previst, subscrita per l’òrgan competent, d’acord amb la normativa reguladora. Una vegada finalitzada l’actuació autoritzada, s’entendrà finalitzada la delegació de competències.

Amb caràcter previ a la sol·licitud d’actuacions complementàries, l’entitat local haurà d’acreditar, mitjançant un certificat emés per l’interventor corresponent, que no queda pendent cap obligació derivada del compliment de la delegació acordada i que siga justificable dins del seu finançament, i que no resulta aplicable la revisió de preus o, en el cas que resulte aplicable, aquesta ha sigut certificada íntegrament amb els índexs oficials definitius corresponents.

5. En qualsevol cas, la Generalitat no podrà assumir cap despesa inherent a l’obtenció o l’adequació de la parcel·la adscrita a la ubicació del centre, en cas d’ampliació o nova edificació.

 

**Article 10. Gestió econòmica i control intern**

1. El finançament de les delegacions de competències regulades en el present decret llei es realitzarà amb càrrec al capítol VII, Transferències de capital, dels pressupostos de la Generalitat.

2. Aquestes transferències, que tindran la naturalesa d’aportacions dineràries, compliran l’obligació de finançament a què es refereix l’apartat sisé de l’article 27 de l’esmentada Llei 7/1985.

3. Amb caràcter previ a l’aprovació de les resolucions o convenis de delegació de competències, aquestes hauran de ser sotmeses a fiscalització prèvia de la Intervenció General, i hauran d’aportar el certificat d’existència de crèdit o document comptable que el substituïsca.

4. La resolució o conveni que articule la delegació, sempre que arreplegue els compromisos econòmics que assumisca l’administració delegatòria, serà document suficient a l’efecte de generar els corresponents crèdits en el pressupost de l’administració que assumisca la delegació.

5. Amb caràcter previ al reconeixement de l’obligació per la conselleria amb competències en matèria d’educació, les entitats locals hauran d’aportar la documentació justificativa corresponent degudament conformada i aprovada.

6. En tot cas, la comprovació material de la inversió correspondrà a les intervencions de les entitats locals.

7. Els municipis o, si és el cas, les entitats locals que actuen com a subjectes receptors de la delegació, preferentment, cediran a favor dels tercers contractistes els crèdits o drets de cobrament que tenen contra la Generalitat en execució de les delegacions de competències previstes en aquest decret llei.

Si no es produeix l’esmentada cessió, haurà de ser comunicada a la conselleria competent en matèria d’educació. ****[8]****

8. Les actuacions previstes en el present decret llei podran estar subjectes al control financer de la Intervenció General, en funció del que disposa el capítol III del títol VI de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

 

**Article 11. Compromisos de despesa de caràcter pluriennal******[9]****

1. Sense perjudici del que preveu l’article 40 de la Llei 1/2015, amb càrrec als crèdits vinculats a l’àmbit objectiu d’aquest decret llei, es podran adquirir compromisos de despeses que s’hagen d’estendre a exercicis posteriors a aquell en el qual s’autoritzen, sempre que no superen els límits i les anualitats que estableix l’apartat següent.

2. El nombre d’exercicis als quals es podran aplicar les despeses no podrà ser superior a cinc. La despesa que s’impute a cada un dels exercicis posteriors no podrà excedir la quantitat que resulte d’aplicar al crèdit pressupostari vinculant de l’any en el qual es comprometa l’operació els percentatges següents: en l’exercici immediatament següent i en el segon, el 100 per cent; en el tercer exercici, el 70 per cent, i en els exercicis quart i cinqué, el 60 per cent i el 50 per cent, respectivament.

3. El Consell, per causes especialment justificades, podrà acordar la modificació dels percentatges o incrementar el nombre d’anualitats de l’apartat anterior. A aquest efecte, la conselleria competent en matèria d’hisenda, a iniciativa de la conselleria competent en matèria educativa, haurà d’elevar al Consell la proposta oportuna, amb un informe previ del centre directiu competent en matèria de pressupostos.

 

 

DISPOSICIONS ADDICIONALS

 

**Disposició addicional primera. Desenvolupament del decret llei******[10]****

Es faculta la persona titular de la conselleria amb competència en matèria d’educació, a interpretar i adoptar les mesures necessàries i dictar instruccions de gestió encaminades a la consecució de l’eficàcia del procediment perquè es facilite i complisquen els objectius indicats en l’aplicació i desenvolupament del previst en aquesta norma.

 

**Segona. De la col·laboració a través de la Federació Valenciana de Municipis i Províncies**

A fi de facilitar l’eficàcia del pla de cooperació es podrà recaptar la col·laboració de la Federació Valenciana de Municipis i Províncies. Aquesta col·laboració s’articularà mitjançant la signatura del corresponent conveni, que es podrà dotar fins a un import màxim equivalent al 0,1 % del cost del programa o pla.

Aquesta col·laboració tindrà per finalitat la promoció, la difusió i l’assessorament a municipis en el desenvolupament d’aquest decret llei.

 

**Tercera. Obligacions de pagament**

Les obligacions de pagament contretes per la Generalitat per a la cobertura del finançament de les delegacions de competències previstes en aquest decret llei, sempre que hagen sigut objecte de cessió en favor de les contractistes adjudicatàries de les obres o serveis objecte de la delegació, i sempre que estiguen degudament formalitzades, tindran la consideració, amb caràcter general, de deute de caràcter comercial.

 

**Disposició addicional quarta. Planificació d’actuacions delegades i reajustament d’anualitats******[11]****

1. A l’efecte d’assegurar la sostenibilitat de les actuacions, tal com queda definida en l’article 6 d’aquest decret llei, i amb la finalitat de facilitar, si escau, la instrumentalització dels reajustaments d’anualitats que es requerisquen, les entitats locals remetran a la Conselleria d’Educació, Cultura i Esport, amb anterioritat al 15 de maig de cada exercici de vigència del programa de cooperació, un detall de l’estat d’execució de les actuacions a 30 d’abril, així com una previsió sobre aquesta execució relativa a l’anualitat en curs i a les anualitats futures. De la mateixa manera, amb anterioritat al 15 de setembre remetran aquesta informació de l’estat i de la previsió d’execució a data 30 d’agost.

2. D’acord amb el que es disposa en l’article 5.3 d’aquest decret llei, i a fi d’assegurar un adequat reflex en la comptabilitat pluriennal de la Generalitat, del cost de les polítiques de cooperació en matèria d’infraestructures educatives contemplades en aquest, la Conselleria d’Educació, Cultura i Esport podrà reajustar d’ofici les anualitats reflectides en les diferents resolucions o actes jurídics equivalents que articulen la delegació, a la vista del grau d’execució de les delegacions i segons la informació facilitada per les entitats locals.

En tot cas, les entitats locals planificaran les anualitats de les seues licitacions en funció de les seues previsions i necessitats, tenint en compte que, una vegada delegada l’actuació, segons l’article 9, tindran garantit el finançament d’aquesta per part de la Generalitat en els exercicis que corresponen amb les limitacions establides en l’article 9 d’aquest decret llei i les derivades de la vigència temporal del programa Edificant.

 

**Disposició addicional cinquena. Revisió de preus.******[12]****

1. L’aprovació de les revisions de preus que corresponguen en relació amb els contractes que s’adjudiquen per a l’execució de les delegacions acordades dins del programa Edificant correspondrà als òrgans de contractació de les entitats locals.

2. L’import de les revisions de preus s’aplicarà en tot cas en el certificat final d’obra.

L’import de la revisió de preus es corregirà, en cas que siga procedent, a l’alça o a la baixa, en la liquidació del contracte, amb els preus oficials definitius corresponents al període en què s’haja aplicat la revisió. Aquesta correcció també es podrà dur a terme en un certificat final addicional excepcional amb aquest únic contingut, quan aquesta puga fer-se sense necessitat d’esperar a la liquidació del contracte per haverse publicat els índexs definitius corresponents.

3. El que estableix aquesta disposició addicional es refereix tant a les revisions ordinàries de preus com a les extraordinàries que puguen correspondre, de conformitat amb el que estableix el Reial Decret llei 3/2022, d’1 de març.

 

**Disposició addicional sisena. Vigència del programa Edificant******[13]****

Es prorroga la vigència del programa Edificant regulat per aquest decret llei fins a l’any 2029, inclòs, resultant així com període d’execució d’aquest els comprés entre les anualitats 2018 i 2029.

 

**Disposició addicional setena. Obligacions de les entitats locals en actuacions finançades amb Fons Europeus.******[14]****

En el cas de delegacions que contemplen actuacions que estiguen o puguen ser finançades per fons europeus, l’entitat local haurà de complir en els procediments d’adjudicació corresponents amb tots els requisits exigits per la normativa europea i nacional per a garantir la correcta obtenció dels fons, i especialment els requisits de comunicació i visibilitat del finançament europeu i de prevenció de conflictes d’interessos, així com la resta de requisits específics del respectiu programa o pla de finançament. A aquest efecte, la Conselleria d’Educació, Cultura i Esport comunicarà a les entitats locals afectades les actuacions que compten o podrien comptar a aquesta mena de finançament, amb indicació del fons que corresponga i les obligacions a complir.

 

**Disposició addicional huitena. Finançament de les revisions de preus, excessos de mesurament i incidències contractuals******[15]****

1. Per a atendre les obligacions que es deriven del que estableix l’article 9.3, la conselleria competent en matèria d’educació realitzarà, en cada exercici pressupostari, una retenció de crèdit global per l’import corresponent al 6 % del total d’actuacions derivades de les delegacions de competències que preveu aquest decret llei, certificades i comunicades per les entitats locals en l’exercici anterior. En el cas que, durant l’exercici corresponent, la retenció de crèdit realitzada resulte insuficient, es contraurà una altra retenció per l’import que es considere necessari a la vista dels mesos que resten de l’exercici, els índexs de preus publicats i la informació remesa per les entitats locals.

Aquesta retenció podrà ser per un import inferior al que estableix el paràgraf anterior en el cas que de les dades d’execució de les delegacions de competències previstes en aquest decret llei es desprenga que aquest és excessiu per a atendre les necessitats de finançament de les revisions de preus, excessos de mesurament i incidències contractuals que es preveja imputar a l’exercici corresponent. En aquest cas, la retenció a realitzar s’ajustarà a l’import necessari per a atendre aquestes necessitats, segons la informació de què dispose la conselleria amb competències en matèria d’educació, fet que es documentarà en l’expedient comptable de retenció.

2. El que estableix aquesta disposició addicional, en relació amb la disposició addicional cinquena i l’article 9.3, no suposarà increment en la dotació del capítol de despesa vinculada al finançament de les delegacions de competències que regula aquest decret llei, per la qual cosa els increments de despesa que es generen s’atendran amb la dotació existent.

 

**Disposició addicional novena. Interessos de demora******[16]****

En el cas que es produïsquen reclamacions d’interessos de demora pels adjudicataris de les actuacions finançades, la Generalitat assumirà només la despesa en la quantia que resulte proporcional al període de demora que li siga imputable. A aquest efecte, la Generalitat disposarà, per a efectuar el pagament, d’un termini de trenta dies naturals a comptar del dia en què reba el certificat de pagament de l’entitat local.

El règim de repartiment de responsabilitat establit en esta disposició s’ha d’entendre sense perjudici dels drets que corresponen als particulars, en virtut del que es disposa en l’article 33 de la Llei 40/2015, d’1 d’octubre, de règim jurídic del sector públic i de les normes que regulen la responsabilitat de l’administració davant les empreses contractistes i el règim d’interessos previst en la Llei 9/2017, de 8 de novembre, de Contractes del Sector Públic, per la qual es transposen a l’ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014.

 

**Disposició addicional desena. Contenciós i extinció de delegacions******[17]****

No serà impediment per a l’extinció d’una delegació el fet que s’haja interposat i estiga pendent de sentència un recurs contenciós administratiu que afecte algun dels contractes subscrits per a l’execució de l’actuació delegada i, a conseqüència d’això, puga generar-se una obligació de pagament per a l’Administració. En cas que finalment es dicte una sentència desfavorable per a l’Administració, i d’acord amb el que estableix l’article 9 d’aquest decret llei, siga procedent el finançament de la despesa que corresponga a càrrec a la conselleria competent en matèria d’educació, se suplementarà el crèdit necessari de la manera que estableix l’article 9.3.

 

 

DISPOSICIÓ TRANSITÒRIA

 

**Única. Règim de la possibilitat de revocació de les delegacions******[18]****

L’apartat 8 de l’article 4 d’aquest decret llei entrarà en vigor l’1 de juliol de 2024, i serà aplicable a totes les delegacions realitzades en el marc del programa Edificant, independentment de la data en la qual s’hagen acordat.

 

 

DISPOSICIÓ DEROGATÒRIA

 

**Única. Derogació**

Queden derogades quantes normes d’igual o inferior rang s’oposen, totalment o parcialment, al que es disposa en aquest decret llei.

 

 

DISPOSICIÓ FINAL

 

**Única. Entrada en vigor**

Aquest decret entrarà en vigor l’endemà de la seua publicació en el *Diari Oficial de la Generalitat Valenciana*.

 

València, 20 d’octubre de 2017

 

El president de la Generalitat,  
 XIMO PUIG I FERRER

 

El conseller d’Educació, Investigació, Cultura i Esport,  
 VICENT MARZÀ IBÁÑEZ

 

 

 

---

****[1]****L’article 3 es modifica per l’article 99 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/), de mesures fiscals, de gestió administrativa i financera, i d'organització de la Generalitat (DOGV núm. 9756 de 30.12.2023).

****[2]****L’article 4 es modifica per l’article 100 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[3]****Tingueu en compte la disposició transitòria única d'este decret llei.

****[4]****L’article 7 es modifica per l’article 138 de la [**Llei 8/2022, de 29 de desembre**](https://dogv.gva.es/va/eli/es-vc/l/2022/12/29/8/), de mesures fiscals, de gestió administrativa i financera, i d'organització de la Generalitat (DOGV núm. 9501 de 30.12.2022).

****[5]****L’article 8 es modifica per l’article 138 de la [**Llei 8/2022, de 29 de desembre**](https://dogv.gva.es/va/eli/es-vc/l/2022/12/29/8/).

****[6]****L’article 8 bis es modifica per l’article 101 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[7]****  L’article 9 es modifica per l’article 102 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[8]****L’apartat 7 de l’article 10 es modifica per l’article 104 de la [**Llei 3/2020, de 30 de desembre**](https://www.dogv.gva.es/va/eli/es-vc/l/2020/12/30/3/), de la Generalitat, de mesures fiscals, de gestió administrativa i financera i d'organització de la Generalitat 2021 (DOGV núm. 8987 de 31.12.2020).

****[9]****L’article 11 s’afig per l’article 120 de la [**Llei 7/2021, de 29 de desembre**](https://dogv.gva.es/va/eli/es-vc/l/2021/12/29/7/), de la Generalitat, de mesures fiscals, de gestió administrativa i financera i d'organització de la Generalitat 2022 (DOGV núm. 9246 de 30.12.2021).

****[10]****La disposició addicional primera es modifica per la disposició final primera del [**Decret llei 5/2022, d'1 de juliol**](https://dogv.gva.es/va/eli/es-vc/dl/2022/07/01/5/), del Consell, pel qual s'aprova la concessió directa d'ajudes de suport als treballadors autònoms, inscrits com a tals en el Règim Especial d'Autònoms, que desenvolupen la seua activitat en els subsectors que s'han vist especialment afectats per l'increment dels costos energètics derivats de la invasió d'Ucraïna per part de Rússia (DOGV núm. 9375 de 05.07.2022).

****[11]****La disposició addicional quarta es modifica per la disposició final segona del [**Decret llei 5/2022, d'1 de juliol**](https://dogv.gva.es/va/eli/es-vc/dl/2022/07/01/5/).

****[12]****La disposició addicional cinquena es modifica per l’article 103 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[13]****La disposició addicional sisena s’afig per la disposició final quarta del [**Decret llei 5/2022, d'1 de juliol**](https://dogv.gva.es/va/eli/es-vc/dl/2022/07/01/5/).

****[14]****La disposició addicional setena s’afig per la disposició final quarta del [**Decret llei 5/2022, d'1 de juliol**](https://dogv.gva.es/va/eli/es-vc/dl/2022/07/01/5/).

****[15]****La disposició addicional huitena s’afig per l’article 104 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[16]****La disposició addicional novena s’afig per l’article 105 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[17]****La disposició addicional desena s’afig per l’article 106 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[18]****La disposició transitòria única s’afig per l’article 107 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).


Còpia Permalink ELI